**BÍRÓSÁGI ÜLNÖKÖK VÁLASZTÁSA**

Magyarország Alaptörvénye Bíróság fejezetének 27. cikk (2) bekezdése értelmében törvény által meghatározott ügyekben és módon nem hivatásos bírák (bírósági ülnökök) is rész vesznek az ítélkezésben.

**A Köztársasági Elnök 308/2024. (XII.12.) KE határozatával a bírósági ülnökök soron kívüli választását 2025. január 2. és 2025. március 31. napja közé eső időtartamra tűzte ki.**

A bírák jogállásáról és javadalmazásáról szóló 2011. évi CLXII. törvény (továbbiakban: Bjt.) rendelkezik az ülnökjelölés és választás szabályairól.

A Bjt. 215. § (1) bekezdése alapján Pest Vármegye Önkormányzatának Közgyűlése a Budapest Környéki Törvényszék ülnökeit a megyei jogú város közgyűlésével és a területi nemzetiségi önkormányzatok képviselő-testületeivel választja meg.

**Az Országos Bírósági Hivatal elnöke által kiadott, a megválasztandó ülnökök számának megállapításáról szóló 97.SZ/2024. (XII.4.) OBHE határozatban foglaltak szerint Pest Vármegye Önkormányzatának Közgyűlése 10 fő munkaügyi és 1 fő fiatalkorúak büntetőügyében eljáró ülnök megválasztására kapott felkérést.**

**Az ülnökké választás feltételei:**

A Bjt. 212. § (1) d) pontjában rögzített általános feltétel szerint ülnöknek az a 30. évét betöltött, de a 70. életévét el nem érő magyar állampolgár választható meg, aki nem áll a cselekvőképességet érintő gondnokság vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem.

A büntetőeljárásról szóló 2017. évi XC. törvény (Be.) 680. § (5) bekezdésében rögzített különös feltétel szerint **a fiatalkorú elleni büntetőeljárásban kizárólag**

1. pedagógus,
2. pszichológus, vagy
3. a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy vehet részt.

**Az ülnök jelölése**

* A Bjt. 213. § (1) bekezdés értelmében az **ülnököket** a bíróság illetékességi területén lakóhellyel rendelkező nagykorú magyar állampolgárok, a bíróság illetékességi területén működő helyi önkormányzatok és az egyesületek – kivéve a pártokat – jelölik.
* A Bjt. 213. § (2) bekezdés a) pontja értelmében a **fiatalkorúak büntetőügyében eljáró bíróság pedagógus ülnökeit** a bíróság illetékességi területén működő alapfokú és középfokú nevelési-oktatási intézmények tantestületei, nem pedagógus ülnökeit pedig az egyesületek, a foglalkozásuk szerinti érdek-képviseleti szervek, valamint az őket a Be. 680. § (5) c) pontja szerinti munkakörben foglalkoztató, vagy korábban foglalkoztató szervezetek jelölik.
* A Bjt. 213. § (4) bekezdése alapján a munkaügyi bíróságként eljáró bíróság ülnökeit elsősorban a munkavállalók és munkaadók érdek-képviseleti szervei jelölik.

A jelölő és az elfogadó nyilatkozatot és a hozzájuk csatolt erkölcsi bizonyítványt, valamint a képesítést igazoló bizonyítványokat legkésőbb 2025. március 10-ig kell megküldeni a következő címre: **1052 Budapest, Városház utca 7. Pest Vármegyei Önkormányzati Hivatal Jegyzői Iroda.**

Az ülnökválasztással kapcsolatban a következő telefonszámon és e-mail címen lehet érdeklődni: dr. Takács Mária, 06-1/233-6813, takacsm@pestmegye.hu

Dányi Polgármesteri Hivatal